ΓΡΑΠΤΗ ΕΡΩΤΗΣΗ E-0110/99

υποβολή: Florus Wijsenbeek (ELDR) προς την Επιτροπή

(2 Φεβρουαρίου 1999)

Θέμα: Διακρίσεις εις βάρος μεταφορέων ξένης εθνικότητας στη Γαλλία

1. Μπορεί να ανακοινώσει η Επιτροπή για πότε προβλέπεται η περάτωση και η κοινοποίηση της έρευνας που η ίδια είχε υποσχεθεί μέσω της από 17ης Οκτωβρίου 1997 απάντησης στις γραπτές ερωτήσεις Ε-2607/97 και Ε-2930/97(1), σχετικά με διατάξεις της εθνικής νομοθεσίας που εισάγουν διακρίσεις εις βάρος ξένων μεταφορικών εταιρειών κατά τη διενέργεια ελέγχων;

2. Γνωρίζει η Επιτροπή ότι στη Γαλλία, τα επιβαλλόμενα στους επαγγελματίες οδηγούς πρόστιμα κυμαίνονται μεταξύ 20.000 και 24.000 γαλλικών φράγκων και πρέπει να καταβάλλονται επί τόπου, ενώ σε περίπτωση άρνησης κατάσχονται τα οχήματα;

3. Συμμερίζεται η Επιτροπή την άποψη ότι το άρθρο 26 του γαλλκού Κώδικα Οδικής Κυκλοφορίας, βάσει του οποίου επιβάλλονται τα ως άνω πρόστιμα, αντιστοιχεί πλήρως στη βελγική διάταξη που κρίθηκε από το Δικαστήριο των Ευρωπαϊκών Κοινοτήτων ως εισάγουσα διακρίσεις; Δεν θα ήταν συνεπώς σκόπιμο, εξαιρουμένης της έρευνας, να γίνει σύσταση στη Γαλλία για αναθεώρηση των οικείων διατάξεων;

Απάντηση του κ. Kinnock εξ ονόματος της Επιτροπής

(25 Μαρτίου 1999)

1. Η Επιτροπή εκπονεί έκθεση για το Συμβούλιο σχετικά με την αποτελεσματικότητα και την ενιαία εφαρμογή των ελέγχων που διενεργούν τα κράτη μέλη για την εφαρμογή της οδηγίας 88/599/ΕΟΚ του Συμβουλίου, της 23ης Νοεμβρίου 1988, σχετικά με τυποποιημένες διαδικασίες έλεγχου για την εφαρμογή του κανονισμού (ΕΟΚ) 3820/85 για την εναρμόνιση ορισμένων κοινωνικών διατάξεων στον τομέα των οδικών μεταφορών και του κανονισμού (ΕΟΚ) 3821/85 σχετικά με τη συσκευή ελέγχου στον τομέα των οδικών μεταφορών(2). Στο πλαίσιο αυτής της έκθεσης θα εξετασθούν οι επιβαλλόμενες ποινές. Δεν έχουν ακόμη παραληφθεί μερικές σημαντικότατες πληροφορίες από κράτη μέλη που θα καταστήσουν δυνατή την εκπόνηση αυτής της έκθεσης από την Επιτροπή και για το λόγο αυτό έχουν αποσταλεί νέες υπομνήσεις. Εν τω μεταξύ η Επιτροπή μελετά τις απαντήσεις που παρέλαβε για την εκπόνηση της έκθεσης 1995-1996 σχετικά με την εφαρμογή του κανονισμού (ΕΟΚ) 3820/85(3) ώστε να διαπιστωθούν πιθανώς τεκμήρια διακριτικής μεταχείρισης.

2. Η Επιτροπή κατανοεί ότι η γαλλική νομοθεσία σε περιπτώσεις σοβαρών παραβάσεων, όπως η πλαστογράφηση εγγράφων και σημαντικές παραβιάσεις των ταχογράφων, ενδέχεται να επιφέρει την επιβολή προστίμου μέχρι 200.000 FF, που σε περίπτωση μη πληρωμής να έχουν ως αποτέλεσμα την ακινητοποίηση του οχήματος. Δεδομένου ότι τα πρόστιμα αφορούν πολύ σοβαρές παραβάσεις ανταποκρίνονται στην κοινοτική πολιτική να επιβάλλονται αποτελεσματικές, ανάλογες προς την παράβαση και αποτρεπτικές ποινές.

3. Το άρθρο 26 του γαλλικού νόμου αριθ. 95-96 του Φεβρουαρίου 1995 είναι ολωσδιόλου διαφορετικό από την βελγική διάταξη του βασιλικού διατάγματος της 12ης Ιουλίου 1989 σχετικά με την επιβολή και την κατάθεση εγγύησης χρηματικού ποσού σε περίπτωση που σημειωθούν ορισμένες παραβάσεις στις οδικές μεταφορές, που αναφέρει το Αξιότιμο Μέλος. Η γαλλική διάταξη αφορά την υποχρέωση των οδηγών να φέρουν έγγραφο "document de suivi", υποχρέωση την οποία οι γαλλικές αρχές δεν εφαρμόζουν επί του παρόντος για τις διεθνείς μεταφορές.

(1) ΕΕ C 117 της 16.4.1998, σελ. 28.

(2) ΕΕ L 325 της 29.11.1988.

(3) ΕΕ L 370 της 31.12.1985.